Második Népvándorlás

**Második Népvándorlásnak** nevezzük azt az eseménysorozatot, melynek során egy eddig ismereten nomád népcsoport, a **Három Család Népe** új országot alapított a Fejedelem Földjén. A hegyhoni történelembe honfoglalásként bevonult folyamat eredménye, hogy az érkező telepesek által birtokba vett vidék elnyerte a Fejedelem Földje nevet. A vándorló népet vezető pátriárkát említik a korabeli feljegyzések Fejedelemként.

A Három Család Népének leszármazottai egy évvel később a Hegyhon nevet adták új országuknak, amely tizenhárom Birodalmi Éven keresztül, egészen az Ötödik Népvándorlásig volt otthonuk.

A szájhagyomány útján fennmaradt történetet a VIII. Birodalmi Évben gyűjtötte és jegyezte fel korának híres krónikása: Alvic von Niebelhausen. A feljegyzett történet a Népvándorlás mellett számos történelmileg igazolt szereplőt és eseményt említ. Megjelennek a nomád családok vezetői: Armond, Murád és Leonitta, valamint a Hely Szellemének szólításánál a szakrális vezető szerepét betöltő, Yongwana derder Sami.

## Alvic eredeti feljegyzései

**A Fejedelem és a családok Hegyhonba jövetele**

Azokban az időkben, mikor még nem
ez a Hold sütött le az égről éjszakánként, mikor azok a fák, mik ma árnyékot
adnak, még csak palánták se voltak, mikor még csak tücskök ciripeltek és nem
zúgták tele mindenféle masinák a napokat, egy nép vándorolt dombokon-völgyeken.

Nomádok voltak. Ott aludtak, ahol
az alkonyat rájuk talált, ligetek mélyén, patakok ágyán, s a hajnal hasadtával
megint útra keltek, vándoroltak, bandukoltak. Jól élt ez az ősi nép, patakok
anyja itatta, erdők apja etette őket, de egy nagy bánatuk volt, országuk nem
lévén. A népet három család alkotta, kiknek élén három családfő állt. A nagy
harcos Armond, ki a Reef családot vezette, a bölcs Murád, a Saffrin család
feje, kiről azt suttogták, hogy a titkos erők útját járja és Leonitta, az Ekhin
ház anyja, ki úgy forgatta a szavakat és szőtte a cseleket, mint senki más e
vidéken. És a nép élén ott állt a családokat kapocsként összetartó, bölcs és
nyugodt vezér, a Fejedelem. És mikor felállt és beszélni kezdett, minden
családfő meghajtotta a fejét. Ő volt az, ki alattvalóit elvezette arra a
földre, ahol leszármazottaik máig élnek. Gond nélkül vette a vállára zuhanó
terheket: szomszédos, erősebb népek pökhendi urainak gőgös szavait, a
letelepedést ellenzők becsmérlését és rendet teremtett a zűrzavarban. De addig
nem alapíthatta meg népe országát, míg nem nyerte el a Hely Szellemének
tetszését. Mert ebben az időben ember és szellem még beszélni tudott egymással.
Az ember még nem játszotta el a szellemek bizalmát és a szellemek nem húzódtak
vissza a fák közé, a kövekbe, a moha alá.

Így az első tűznél, amit az új
földön gyújtottak, a Fejedelem s mellette a Pap egy szertartást vezettek le és a
nép egész éjszaka kántálta a Rigmust mellyel a szellemet hívták. A Pap verte a
dobot, a tűz magasra csapott fel és egy alak lépett ki a lángok közül.

Évezredek óta nem hallottam ezeket a sorokat,
eljöttem hát. Én vagyok a Hely Szelleme. Mondjátok kik vagytok és miért
szólítottatok elő

Le akarunk telepedni a földön, mely a tied –
válaszolt a Fejedelem – Megidéztünk az Ősök Rigmusával, hogy engedélyed kérjük.
Átkeltünk sok hegyen, átvágtunk sok erdőn, hogy országot találjunk magunknak. A
te földed szebb mindennél, mit ember szeme látott. Engeded-e, hogy országot
építsünk, várat emeljünk és éljünk, míg tehetjük, ezen a helyen?

Tetszik nekem ez a beszéd – mondta a Szellem –
és ti is elnyertétek tetszésemet. maradjatok hát, építsétek fel a várat. De
tudjátok most és ne felejtsétek soha, itt minden levél, minden gally, minden
bogár és minden virág az enyém és én védelmezem őket! Törjetek le eggyel több gallyat,
mint mi a tüzeitekhez kell vagy akár egy ártatlan lényt bántsatok az erdőimben,
haragom végtelen lesz és nem lesz maradásotok. Ne felejtsétek szavaimat és én
segítelek benneteket.

Majd ahogy a
tűz elhamvadt a szellem eltűnt. A nép elénekelte a takarodót és nyugovóra tért
újdonsült országában. Az országban, mi most már az övéké volt, az országban,
melynek megbékéltek a szellemével, az országban, mi azóta is otthonuk, az
országban, mit úgy hívnak: Hegyhon, a Fejedelem Földjén.